मुझे चिराग के बारे में सबसे दिलचस्प बात यह लगती है कि मैं जब भी उनसे मिलता हूँ या फ़ोन पर बात करता हूँ तो वह पहाड़ी बोली में बात करना शुरू कर देते है। उनके चाहने वालों को शायद विश्वास न हो लेकिन यह बिलकुल सच है कि उन्हें पहाड़ी बोली में बात करना नहीं आता । इसके बावजूद जिस ठेठ पहाड़ी अंदाज़ में वह गीत गाते हैं वह मंत्रमुग्ध कर देने वाला है। इसके लिए वह हमेशा अपने नाना नानी को ही श्रेय देते है। चिराग हमेशा कहते हैं कि मैं हमेशा गीतों को उसी अंदाज़ में गाने की कोशिश करता हूँ जैसे मैं नाना नानी या बाकी बुजुर्गों से सुनता था। चिराग लगभग 300 पारम्परिक महासुई लोक गीतों के ज्ञाता हैं जो वक्त से साथ साथ भुलाए जा चुके है।